Sakawit juru sabda amratelakakên bilih badhe usulipun punika sawatawis panjang, mila kapêksa amêdhar sabda wontên ing pamimbaran (podhium) punika, awit saking kadadosan ing sajawining rangkahing sawatawis wulan punika, tuwuh wontên raos manawi Narpawandawa punika sêmu badhe miyambak, juru sabda inggih pirsa manawi raos wau kalèntu, dening jalaran-jalaranipun namung lugu kabêkta saking dumadakan sadaya, dene sababipun tuwuhing raos wau, sapisan, kala Narpawandawa kaajak lumêbêt ing B. A. P. A. botên karsa, kaping kalihipun nalika B. O. kalihan pakêmpalan sanès-sanèsipun, ngrêmbag bale agung, nalika samantên Narpawandawa dipun sêdhahi rawuh kemawon botên karsa. Ing môngka saking pamanggihipun juru sabda sanadyan Narpa punika sampun anggadhahi adêg (mosi) piyambak, nanging awonipun punapa andhatêngi, sukur tumut rêrêmbagan, kaping tiganipun [tiganipu...]